Vuohensalo (Muuratjärvi)

Vuohensalo on Muuratjärven suurin saari Jyväskylän Korpilahdella Tikkalan kylän lähellä. Saari on asuttu, ja se on yhdistetty sillalla mantereeseen. Saaren pinta-ala on noin 65 hehtaaria. 

 Maantietoa 
Vuohensalo on noin 1,7 kilometriä pitkä, 550 metriä leveä ja sen pinta-ala on noin 65 hehtaaria. Saaren pohjoispään ja mantereen väliin jää Pöykynlahti, johon laskee lännestä Vuojoki. Hieman etelämpänä kapeassa salmessa sijaitsee silta, joka yhdistää saaren mantereeseen. Asutus saarella on keskittynyt sen pohjois- ja eteläpäähän. Vuonna 2016 saaressa oli 11 vakituista asukasta.

Saaren maaperä on pääosin kalliota ja hiekkamoreenia, mutta keskiosassa esiintyy myös hieman hiesua. 

 Luontoarvoja 
Suurin osa Vuohensalosta on eteläpään Saarelan tilan ympäristöä lukuun ottamatta metsää. Huomattavia saarelta havaittuja lintulajeja ovat palokärki, pikkutikka, pohjantikka ja pyy. Saari on myös liito-oravan elinympäristöä. 

 Lähteet 

Luokka:Korpilahden saaret